അഭിരാമി ഏറ്റവും പ്രായം കുറഞ്ഞ കോണ്ഗ്രസ് യൂണിറ്റ് കമ്മിറ്റി പ്രസിഡന്റ് ബൂത്ത് കമ്മിറ്റി പ്രസിഡന്റായി 19കാരന് കോണ്ഗ്രസിന്റെ പ്രവര്ത്തനം കൂടുതല് വ്യാപിപ്പിച്ച് താഴേതട്ടില് നിന്ന് പാര്ട്ടിയെ ശക്തിപ്പെടുത്തുന്നതിന്റെ ഭാഗമായി രൂപീകരിക്കുന്ന യൂണിറ്റ് കമ്മിറ്റികളുടെ ഏറ്റവും പ്രായം കുറഞ്ഞ പ്രസിഡന്റായി 19 കാരിയായ അഭിരാമി. 19 കാരനായ നവനീത് ഷാജിയെ ബൂത്ത് കമ്മിറ്റി പ്രസിഡന്റായും നിയോഗിച്ചു. ആലപ്പുഴ ജില്ലയിലെ വയലാര് ബ്ലോക്കിലെ പട്ടണക്കാട് മണ്ഡലം 21ാം നമ്ബര് ബൂത്തിലെ കോണ്ഗ്രസ് യൂണിറ്റായ CUC4 വന്ദേമാതരം യൂണിറ്റ് കമ്മിറ്റി പ്രസിഡന്റായാണ് അഭിരാമി നിയമിക്കപ്പെട്ടത്. പളളിപ്പുറം എന്എസ്എസ് കോളേജില് ബിഎ ഇക്കണോമിക്സ് വിദ്യാര്ത്ഥിനിയാണ് ഈ 19 കാരി. പട്ടണക്കാട് പഞ്ചായത്ത് പ്രസിഡന്റ് സുജിതാ ദിലീപിന്റെ ബൂത്തിലാണ് അഭിരാമി യൂണിറ്റ് പ്രസിഡന്റായത്. കണ്ണൂര് പയ്യന്നൂരിലെ ഏറ്റവും പ്രായം കുറഞ്ഞ ബൂത്ത് കമ്മിറ്റി പ്രസിഡന്റാണ് നവനീത് ഷാജി. പയ്യന്നൂര് മണ്ഡലത്തിലെ 38ാം വാര്ഡിലെ 83ാം നമ്ബര് ബൂത്ത് കമ്മിറ്റിയുടെ പ്രസിഡന്റായാണ് 19 കാരനായ നവനീതിനെ തെരഞ്ഞെടുത്തത്. പയ്യന്നൂര് കോളേജില് മൂന്നാം വര്ഷ ബിരുദ വിദ്യാര്ത്ഥിയാണ് നവനീത്. സെപ്റ്റംബര് 30 നാണ് കോണ്ഗ്രസ് യൂണിറ്റ് കമ്മിറ്റികളുടെ സംസ്ഥാനതല ഉദ്ഘാടനം പാലക്കാട് കരിമ്ബുഴയിലെ അറ്റശേരിയില് കെപിസിസി പ്രസിഡന്റ് നിര്വഹിച്ചത്. പ്രവര്ത്തകരെ കണ്ടെത്തി പരിശീലനം നല്കി പാര്ട്ടിയെ കൂടുതല് പ്രവര്ത്തന സജ്ജമാക്കി ശക്തിപ്പെടുത്തുക എന്നാണ് സിയുസികള് കൊണ്ട് ലക്ഷ്യമിടുന്നത്. കോണ്ഗ്രസ് ജന്മദിനമായ ഡിസംബര് 28ന് ഒന്നേകാല് ലക്ഷം യൂണിറ്റ് കമ്മിറ്റികള് തുടങ്ങുക എന്നതാണ് ലക്ഷ്യം.